Jaga Jazzist

Jaga Jazzist on eksperimentaalset džässi viljelev ansambel Norrast, mis sai laiemalt tuntuks, kui BBC valis 2002. aastal nende albumi "A Livingroom Hush" aasta džässialbumiks. 

Bändi tuumikuks võib pidada vendi Lars ja Martin Horntvethi, kes on ka põhilised lugude kirjutajad. Ansambli asutas aga Martin koos sõbra Ivar Christian Johanseniga 1994. aastal. Poisid olid siis veel teismelised ning Lars alles 14-aastane. Johansen lahkus hiljem ansamblist.

Ansambel musitseerib väga paljude pillidega, näiteks mängitakse trompetit, trombooni, tuubat, bassklarnetit, vibrafoni ning suurel hulgal kitarre ja elektroonilisi pille.

Jaga Jazzist viljeleb peale džässi ka nu-jazz'i elektroonilist muusikat, eksperimentaalrokki ja post-rock'i. Muusikas otsivad nad tasakaalu inimese ja masina vahel, mille tulemuseks on väga ilus ja jõuline kõla.

Inspiratsiooniallikateks nimetavad nad tihti selliseid muusikuid ja kollektiive nagu Talk Talk, Soft Machine, John Coltrane, Don Cherry, Aphex Twin, Stereolab, Squarepusher ja Tortoise, kuid nad on ka öelnud, et muusikat mõjutab kõik neid ümbritsev. 

Jaga Jazzisti peetakse üheks peamiseks nu-jazz'i liikumise viljelejaks ja arendajaks Skandinaavias. Nende album "One-Armed Bandit" ilmus 25. jaanuaril 2010.

 Ajalugu 
Jaga Jazzist sai alguse Oslo lähistel asuvas väikeses linnas Tonsbergis 1994. aastal. Nende esimene plaat "A Livingroom Hush" ilmus aastal 2001. Albumit müüdi ainuüksi Norras üle 15 000 eksemplari. Ansambel jõudis mujale maailma Oslo Smalltown Supersoundi plaadifirma kaudu. Terve 2002. aasta šokeeris Jaga oma fänne ja kriitikuid vägevate kontsertidega, mille menu kinnitas asjaolu, et kõik nende kontserdid terves Euroopas olid välja müüdud, ja tulemuseks oli ka koostöö Ninja Tune'iga.

Sel ajal, kui Jaga esimene plaat aina enam rahvusvahelist edu kogus, salvestas ansambel juba uut, mille nimeks sai "The Stix". Mõlema plaadi produtsendiks oli Norra superprodutsent Jørgen Træen. 

Pärast pikka ringreisi läks kollektiiv stuudiosse keset Norra metsa ning varsti ilmus Jaga kõige radikaalsem plaat "What We Must". 

2010. aastal ilmunud albumi "One Armed Bandit" muusikat hakkas Lars Horntveth kirjutama 2008. aastal. Taas läks Jaga salvestamiseks tavakeskkonnast eemale ja üüris maja Rootsi metsade vahel, et harjutada uut materjali. Plaadi materjali hakati salvestama detsembris 2008 Cabin Recordersi stuudios ja taas koos Jørgen Træeniga. Produtsent pidi aga pärast kolme nädalat tööst kõrvale jääma, mistõttu tema asemele otsiti kiiresti John McEntire. 2009. aasta aprillis läksid kolm ansambli liiget Chicagosse Soma Stuudiosse albumit miksima. Sel reisil olevat Norra bänd The Thing mänginud kohalikus džässiklubis. Jaga liikmed läksid sinna kohale ning salvestasid sealsamas sülearvuti ja mikrofoniga tulevase plaadi intro.

Jaga Jazzisti stiil on rahutu ja areneb kiiresti, katsetades piire nii endas kui ka oma muusikas. 

Eestis esines Jaga Jazzist 15. juunil 2005 Tallinna Lillepaviljonis.

 Liikmed 

 Lars Horntveth – tenor-saksofon, baritonsaksofon, sopran-saksofon, klarnet, bassklarnet, flööt, kitarr, klaver, klahvpillid, programmeerimine, lap steel kitarr (1994–praeguseni)
 Line Horntveth – tuuba, flööt, löökriistad, vokaal (1994–praeguseni)
 Martin Horntveth – löökriistad, trummid, programmeerimine (1994–praeguseni)
 Andreas Mjøs – kitarr, löökriistad, kellamäng, marimba, vibrafon (1994–praeguseni)
 Even Ormestad – bass, löökriistad, kellamäng, klahvpillid (1995–praeguseni)
 Erik Johannessen – tromboon, marxofon, löökriistad (2005–praeguseni)
 Øystein Moen – klahvpillid, löökriistad (2008–praeguseni)
 Marcus Forsgren – kitarr, efektid (2009–praeguseni)

Aastate jooksul on Jaga Jazzistis musitseerinud 20 inimest.

Lisaks Jagale löövad ansambli liikmed kaasa ka muudes muusikakollektiivides. Näiteks trompetist teeb koostööd Jakob Jongi ja ansambliga Motif, kitarrist on seotud väga erinevate free jazz'i projektidega, flöödimängija Ketil Einarsen tegeleb progressiivse rokiga ja klahvpillimängija Andreas Schei on seotud ansambliga Shining, mida peetakse Jaga Jazzisti vennasbändiks, kuna selle koosseisus on veel kaks endist Jaga liiget. Liikmete osalemist muudes, teist tüüpi muusikaprojektides peetakse isegi üheks Jaga Jazzisti erilise kõla võtmeks. Just sel moel saavad kokku paljud erinevad muusikastiilid. 

 Diskograafia 
Albumid

"Jævla Jazzist Grete Stitz" (1996)
"A Livingroom Hush" (2001)
"The Stix" (2003)
"What We Must" (2005)
"One-Armed Bandit" (2010)
 "Starfire" (2015)
 "Pyramid" (2020)

EP-d

"Magazine" (1998)
"Airborne/Going Down" (2001)
"Animal Chin" (2003)
"Day" (2004)
"Bananfluer Overalt" (2010)

 Välislingid 
Ansambli koduleht
Jaga Jazzist MySpace'is
Jaga Jazzist You Tube'is

Kategooria:Norra ansamblid